Economía circular: adeus ao usar e tirar | Consumer\nEconomía circular: adeus ao usar e tirar\nA economía circular reduce o impacto na natureza ao transformar os residuos en recursos e, ademais, xera empregos verdes\nImaxe: Mosman Council\nO actual sistema de produción, baseado no “usar e tirar”, xa non dá máis de si. O lixo, a contaminación, o esgotamento dos recursos naturais non pairan de crecer, e o medio ambiente e os cidadáns sófreno cada vez máis. Fronte a iso, diversos expertos, empresas e institucións propoñen a “economía circular”, baseada no ciclo da natureza, e onde os residuos se transforman en recursos, afórranse custos e créanse miles de postos de traballo. Este artigo explica que é a economía circular, os seus beneficios e varias iniciativas para fomentala.\nQue é a economía circular\nA economía actual baséase é un sistema de produción lineal. As materias primas extráense para fabricar produtos que logo se utilizan e elimínanse. Este modelo do “usar e tirar” é insustentable nun planeta de recursos finitos, e o seu colapso e consecuencias son cada vez máis evidentes: crecemento global da pegada ecolóxica, esgotamento de recursos naturais e combustibles fósiles, aumento dos residuos, a contaminación e o cambio climático, etc. E o número de consumidores non para de crecer: estímase que a poboación mundial pasará dos actuais 7.000 millóns de persoas aos 9.000 millóns en 2030.\nA economía actual, baseada no “usar e tirar”, xa non dá máis de siFronte a iso, cada vez máis expertos, institucións e empresas avogan por implantar a economía circular. Este sistema imita á natureza, onde todo se aproveita nun ciclo. O lixo, os residuos, non son algo inútil do que hai que desprenderse, senón un produto que se aproveita. Nalgúns casos mesmo se converte nun obxecto de maior valor que o que tiña antes como produto, no denominado “upcycling” ou “supra-reciclaxe“. O consumo de enerxía redúcese ao mínimo e provén de fontes renovables. No canto de comprar para posuír, avógase por un consumo colaborativo para compartir, redistribuír ou reutilizar os produtos. Os prezos márcanse segundo o seu custo real, para favorecer un consumo racional.\nA idea non é do todo nova. Estudos como os de Walter Stahel ou Keneth Boulding xa avanzaban o concepto hai unhas décadas. O arquitecto estadounidense William McDonough e o químico alemán Michael Braungart fomentan desde hai varios anos o seu sistema “Do berce ao berce“. Empresas como Ford, Nike, Basf, Google, o Concello de Chicago ou a inmobiliaria española Hábitat asumiron esta forma de produción. O emprendedor belga Gunter Pauli propón unha idea similar, a “economía azul”, inspirada na Terra, para crear bos produtos para todos baseados na natureza e na ciencia. En 1994, Pauli puxo en marcha ZERI (Iniciativa e Investigación de Emisións Cero), unha rede global que creou máis de 50.000 empregos e de 1.500 empresas.\nA economía circular aplica ao máximo o tres erres do ecoloxismo (reducir, reutilizar e reciclar), de maneira que os impactos ambientais minimízanse.\nAs empresas reducen custos e vólvense máis competitivas, resistentes e resilientes (capacidade de sobreporse a situacións adversas), de maneira que se enfrontan mellor ás crises. Os postos de traballo xéranse a nivel local e son de maior calidade. Os aforros poden chegar nalgúns casos ata o 40-50%, segundo o informe de 2102 “Cara á Economía Circular: razóns económicas e comerciais para unha transición económica acelerada”, elaborado pola consultora McKinsey & Company para a fundación Ellen MacArthur. Neste traballo asegúrase tamén que gran parte do sector de manufactura europeo podería aforrar uns 650.000 millóns de euros e crear decenas de miles de empregos de aquí a 2025.\nO aproveitamento dos residuos, o uso de enerxías renovables ou o deseño de produtos baseados en pautas sustentables xera un sector que só en España representa miles de postos de traballo locais da tamén denominada “economía verde“.\nEconomía circular: iniciativas para fomentala\nUn da obxectivos clave da estratexia “Europa 2020” é a consolidación dun crecemento “intelixente, sustentable e integrador” na Unión Europea (UE). O comisario europeo de Medio Ambiente, Janez Potocnik, sinalaba en datas recentes que a UE debe tender cara a unha economía circular, onde os residuos sexan a principal fonte de materia prima fiable.\nA nivel internacional pódense destacar varias iniciativas. Hai uns meses celebrábase en Londres “Resource“, a primeira conferencia sobre economía circular que reuniu a algúns dos seus impulsores máis destacados. A fundación Ellen MacArthur, ademais de estudos como o citado, puxo en marcha o proxecto “MainStream” xunto ao World Economic Forum. Se se aplica, segundo os seus responsables, aforraranse 500 millóns de dólares en aforro de materiais, crearanse 100.000 empregos e evitaranse 100.000 toneladas de residuos en cinco anos a nivel global.\nEn España destaca a Fundación para a Economía Circular cuxo presidente, Carlos Martínez Orgado, leva anos traballando no aproveitamento sustentable dos residuos.\neconomía verde enerxías renovables reciclaxe residuos


Crónicas | onosofutbol.com\nSenior Liga EBA\nResultados y estadísticas Liga EBA\nSENIOR LIGA EBA: O Obradoiro Silleda cae con contundencia na súa visita a Gijón (83-63)\nO Obradoiro Silleda chegaba a Gijón moi mermado polas ausencias o que, unido a un moi mal arranque do encontro, fixo imposible competir contra un gran conxunto.\nDende o inicio o Gijón Basket saíu a pista cas ideas moi claras, castigando as pérdidas de balón dos visitantes e mantendo unha moi boa porcentaxe de tiro. Co paso dos minutos parecía que os obradoiristas querían pelexar máis o encontro, pero o gran nivel de xogo mostrado polos asturianos facía imposible que puideran recuperar a diferenza do inicio do partido.\nXa nos últimos dez minutos, o Obradoiro Silleda tirou de corazón para reducir as diferenzas e maquillar algo o resultado. Pese a todo, dura derrota do Obradoiro Silleda en Gijón, da que terán que quedarse cos últimos minutos e tratar de recuperar efectivos para volver a competir a próxima xornada.\nOs parciais por cuartos foron: 28-12, 17-12, 22-13 e 16-26.\nA próxima fin de semana, o Obradoiro Silleda recibirá na súa casa o domingo, ás 18:00 horas, ao Santo Domingo de Betanzos.\nJUNIOR A: O Obradoiro Peleteiro logra unha traballada vitoria na pista do Estudiantes de Lugo (87-89)\nO pasado sábado, as 16:00 horas, medíanse no Anexo do Pazo dos deportes de Lugo dous dos equipos punteiros da competición, na visita do Obradoiro Peleteiro a Lugo.\nUn encontro que estivo marcado pola igualdade en todo momento e no que os obradoiristas lograron traer para Santiago unha importante vitoria que os mantén no alto da clasificación.\nO encontro comezaba con claro dominio local. Os continuos cambios defensivos dos lucenses e o gran número de faltas persoais castigaban aos visitantes. Pouco a pouco, co paso dos minutos, os obradoiristas foron entrando en partido, o seu bo traballo defensivo e unha mellor toma de decisións lograban apretar de novo o electrónico.\nNo segundo parcial, o Obradoiro Peleteiro comezou a encontrar mellores situacións de tiro o que, unido ao control baixo os taboleiros, permitíalles irse ao descanso cunha vantaxe mínima.\nÁ volta de vestiarios a igualdade mantívose durante o terceiro cuarto, ata que a mediados do último cuarto os obradoiristas eran capaces de lograr grandes minutos de xogo e lograban unha importante renda de nove puntos. Sen embargo os lucenses non se deron por vencidos e, a través de varias malas decisións dos visitantes, volvían a ter oportunidades de igualar o choque.\nFinalmente o Obradoiro Peleteiro xestionou mellor as últimas posesións e certificaba unha nova vitoria dende a liña de persoal.\nOs parciais por cuartos foron: 22-18, 19-24, 25-24 e 21-23.\nO Obradoiro Peleteiro recibirá en Montouto o sábado, ás 10:00 horas, ao Compañía de María.\nCADETE A: O Cenor Obradoiro cae como local ante o Rosalía nun partido moi disputado ata o final (72-78)\nO sábado ás 18:00 horas, no pavillón Lorenzo de La Torre disputábase a sexta xornada da Fase Norte da liga galega cadete entre o Cenor Obradoiro e o Instituto Rosalía.\nO partido empezaba cun alto ritmo de xogo por parte dos visitantes que collían por sorpresa aos obradoiristas que saían ao campo algo despistados e, a base de dominar o rebote defensivo e correr o campo, collían unha distancia de nove puntos no marcador no final do primeiro cuarto (9-20). No segundo cuarto, os locais eran capaces de subir a intensidade defensiva, mellorar o ritmo de xogo e o balance defensivo, e así conseguían meterse no partido chegando ao descanso do mesmo empatados no marcador (31-31).\nA segunda parte foi moi igualada, con defensas agresivas sobre o balón, boas accións de ataque por parte dos dous equipos, onde os locais chegaban ao último minuto do partido cunha diferenza de 4 puntos ao seu favor, que descontaban aos colexiais cunha acción de ataque rápido e a falta de 4 segundos empataban o partido con tiros libres para forzar a prórroga (67-67).\nNa prórroga, o acerto estivo do lado dos visitantes que conseguían encestar tres triplos e levaban a vitoria nun gran partido de baloncesto disputado por ambos equipos.\nOs parciais de cuartos foron: 9-20, 22-11, 17-22, 19-14 e 5-11.\nO próximo partido, o Centro Obradoiro viaxará a xogar a Ferrol, o sábado, ás 12:00 horas, na última data da primeira volta.\nCADETE B: Terceira vitoria do Obradoiro CAB – Cenor ante o Elidente C.B. Rianxo (73-24)\nO partido aprazado que correspondía á xornada 2 finalmente tivo lugar este 26 de novembro no pavillón Lorenzo de La Torre, onde os locais remataron por impoñerse por 73-24.\nTras un bo primeiro cuarto de ambos equipos, cun ritmo alto nas transicións, o marcador reflexaba un 18-11 para o Obradoiro CAB – Cenor. No segundo ambos equipos sumaron máis erros por malas decisións en ataque e falta de orde nos ataques estáticos. Aínda así, os de David Arias puideron seguir aumentando a súa vantaxe gracias a varios roubos que finalizaron en contraataques sen oposición, para deixar esta vez un 12-6.\nTras volver dos vestiarios, o equipo local subiu o seu nivel de presión sobre as liñas de pase rivais dificultando moito o xogo ao seu rival e comezou a ler mellor as situacións de vantaxe en ataque estático. Isto permitiulles endosar un parcial de 24-2 que remataría de decantar o encontro. Sabendo manter o nivel defensivo nos últimos dez minutos, o derradeiro tanteo sería de 19-5 para os locais de novo.\nPartido que mantén invicto ao Obradoiro CAB – Cenor antes de visitar ao Parrillada A Nosa Ría CBPS a próxima fin de semana correspondente á xornada 6 e xogar o outro encontro aprazado ante Rosalía Fedesa.\nINFANTIL A: O Cenor Obradoiro CAB cae fronte o Instituto Rosalía nun disputado encontro (58-71)\nOs obradoiristas perden nun encontro no que dominaron facetas do xogo pero no que botaron en falta máis acerto de cara ao aro.\nNo primeiro cuarto, os locais dominaron o xogo, pero a continua falta de acerto facía que o marcador se mantivera igualado o final dos primeiros dez minutos.\nO segundo período (o único que perderon os locais) marcou o encontro. Un baixón dos obradoiristas facilitou un claro parcial de 9-26 para os colexiais, que facía case imposible a remontada.\nMalia a desvantaxe, o Cenor Obradoiro CAB non baixou os brazos e nunca perdeu a cara do encontro. Soamente a falta de acerto e algún despiste defensivo lles impediu apretar máis o marcador.\nOs parciais por cuartos foron: 13-12, 9-26, 19-16 e 17-17.\nA vindeira xornada depara un Cenor Obradoiro CAB vs Peleteiro o sábado, ás 12:00 horas, no pavillón Lorenzo de la Torre.


Todo o que hai que saber ao alugar un apartamento turístico | Consumer\nTodo o que hai que saber ao alugar un apartamento turístico\nEn ocasións, o consumidor descoñece cales son os seus dereitos, obrigacións e prohibicións ao alugar un apartamento ou bungalow para fins vacacionais\nOs apartamentos turísticos son un dos distintos tipos de establecementos que compoñen o sector de aloxamentos turísticos e unha das formas máis habituais de pasar as vacacións ou, simplemente, un fin de semana. Moitas persoas decántanse por aloxarse nestes apartamentos polas considerables vantaxes que ofrecen, como a disposición dun espazo íntimo, posibilidade de aloxamento para toda a familia e prezo máis económico que un hotel.\nO usuario de apartamentos turísticos, como en calquera outro servizo, ten unha serie de dereitos e obrigacións. Por iso, debe asinar un contrato inicial por escrito no que se establecen os requisitos mínimos a cumprir por ambas as partes, sendo imprescindible conservar unha copia do mesmo para posibles reclamacións. Igualmente deberá gardar a publicidade se contrata o apartamento mediante unha axencia de viaxes.\nOs apartamentos deben cumprir unhas normas mínimas en función da súa categoría. O aluguer tamén comprende o uso e goce dos servizos anejos ao aloxamento, por exemplo a piscina ou o aparcadoiro, que deberán ser facilitados pola empresa desde o momento en que se inicie a estancia. Ademais destes servizos comúns, o propietario pode ofrecer aos seus clientes outros servizos complementarios, como poden ser lavandaría, restaurante, etc.\nCon respecto ao prezo do aloxamento, a empresa ten a obrigación de darlle a maior publicidade posible e colocar na recepción os prezos máximos mensuais. No prezo final sempre estarán comprendidos as subministracións de auga, electricidade, combustible e servizos comúns. Este prezo debe ser abonado polo cliente no momento da ocupación, salvo pacto en contrario.\nNormalmente, o aloxamento iníciase a partir do cinco da tarde do día do período contratado e finaliza ás doce do mediodía do día seguinte a aquel ao que conclúe devandito período. En caso de non desaloxar o apartamento, o usuario poderá ser gravado cunha indemnización que debe estar prevista no contrato. No entanto, se a indemnización non está contemplada no contrato, o máximo que deberá pagar o consumidor será o triplo do custo das habitacións polos días que excedan.\nAo contratar o aluguer do apartamento, ben a axencia ou o propietario, poden pedir ao cliente un anticipo en concepto de reserva ou sinal. A cantidade que haberá de entregar o usuario está limitada a unha porcentaxe sobre o prezo que oscilará entre o 40% do prezo total se a estancia é inferior a un mes, o 25% se a reserva é por período dun mes e o 15% se é superior a un mes.\nSe unha vez asinado o aluguer o consumidor anula a reserva, a empresa deberá devolverlle o anticipo percibido pero non na súa totalidade, xa que o propietario ten dereito a unha indemnización en función do prazo co que se efectúe a reclamación. Así, o cliente poderá recuperar o 50% da suma entregada como arras se comunica a anulación cunha antelación de entre sete e trinta días e o 95% se o realiza cunha antelación de máis de trinta días.\nPor outra banda, se o usuario non ocupa o apartamento turístico, a axencia ten a obrigación de reservar o aloxamento durante 48 horas aínda que o consumidor pode evitar perder o apartamento se nese prazo confirma a súa asistencia. Desta forma, disporía dun prazo equivalente aos días que cubra a fianza para poder aloxarse.\nAsí, outro custo que a axencia pode esixir ao usuario é a fianza como resposta a posibles deterioracións das instalacións, mobiliario ou aveños. Por iso, recoméndase facer un inventario exhaustivo dos mobles e utensilios que haxa no apartamento antes de aloxarse nel. O importe da fianza adoita ascender ao 25% do prezo do aluguer que será devolto ao termo do contrato se non existisen danos.\nAdemais dos diferentes dereitos e obrigacións de ambas as partes mencionados con anterioridade, a empresa propietaria pode impor unha serie de prohibicións ao usuario deste tipo de aloxamentos como as seguintes:\n–Aloxar un número de persoas maior á capacidade máxima do apartamento.\n–Entrar ao aloxamento con animais se está prohibido.\n–Usar aparellos que alteren os consumos previstos nas subministracións.\n–Introducir mobles ou realizar calquera tipo de reparación sen autorización do propietario.\n–Realizar actividades que alteren as normas de convivencia ou atenten contra a orde pública.\nalugar apartamento turístico


Aprobados os Orzamentos 2017, nos que a oposición recorta 7,3 millóns de euros - Marea Atlántica\nPese á redución de fondos, o goberno municipal poderá seguir desenvolvendo o seu proxecto político, dirixido á maioría social\nO Pleno do Concello da Coruña, celebrado o 8 de maio, deulle a aprobación definitiva aos Orzamentos municipais para este ano 2017. Saen, por fin, adiante as contas que permitirán seguir avanzando nas políticas que fan da Coruña unha cidade mellor para vivir, pero non saen intactas. PP e PSOE introduciron reclamacións que recurtan 7,3 millóns de euros.\nFoi o último paso dun proceso no que a oposición puxo todas as trabas posibles, que requiriu que o alcalde se sometera a unha moción de confianza e no que ata o ultimo momento se introduciron atrancos, sobre todo por parte do Partido Popular. No último momento, un acordo co PSOE permitiu limitar o impacto desta redución de última hora, que podería ter sido peor.\nEn concreto, os recortes nos orzamentos inclúen:\nMingua de 4 millóns pola anulación da previsión de dividendos de Emalcsa (obrigada polo PP).\nRedución de 1,6 millóns de euros na previsión de ingresos de varios tributos.\nAumento de máis de 1,6 millóns gasto previsto para pagar as facturas da Compañía de Tranvías.\nMantéñense os eixos centrais dos Orzamentos\nO grupo da Marea Atlántica optou por absterse para permitir estas mudanzas, respectando o pacto ao que chegara co PSOE e evitando así maiores alteracións dos orzamentos. Como explicou a concelleira de Facenda, Eugenia Vieito, a pesar da mingua nos fondos dispoñibles, “o goberno municipal poderá seguir adiante cos seus proxectos. Traballaremos para facer efectivo o dereito á vivenda, mellorar a calidade do espazo público e garantir o dereito ao emprego e a unha vida digna, e poñeremos as bases para a creación da Área Metropolitana” .\nAdemais, no pleno ordinario de maio tamén remataron os trámites necesarios para modificar o plan xeral para permitir a creación dunha residencia universitaria pública no edificio Calvo Sotelo, colaborando coa Deputación da Coruña. E, do mesmo xeito, aprobouse outra modificación puntual do PXOM para mellorar os equipamentos deportivos na cidade e ampliar o solo industrial no Polígono de Agrela.\nMoción en defensa da autonomía local\nO grupo da Marea Atlántica levou dúas mocións a esta sesión plenaria, e as dúas foron apoiadas por todas as formacións políticas do consistorio agás o PP. A primeira, insta a retirar as normas-trampa que o Goberno de Mariano Rajoy introduciu nos Orzamentos Xerais do Estado para roubar autonomía aos Concellos e bloquear a recuperación de servizos privatizados. O PP bloquea as remunicipalizacións para favorecer os intereses de empresas amigas, que teñen rematado en casos de corrupción tan notorios como as operacións Gürtel, Pokemou ou Zeta, por falar só das que teñen un pé en Galicia.\nA segunda moción, pola súa banda, defendía o aeroporto de Alvedro do trato inxusto de AENA. Reclama que se corrixa á alza a previsión de tráfico para a terminal coruñesa no Documento de Regulación Aeroportuaria 2017-2020, definitorio para o reparto de fondos e investimentos estatais nesta. “Solicitamos tamén que se dote a Alvedro, á maior brevidade posible, dun sistema de axuda á aterraxe que poña freo á elevada taxa de desvíos que existe na actualidade por esta cuestión” , destacou o concelleiro de Emprego, Alberto Lema.\nMarea Atlántica - Comunicación2017-05-09T20:33:04+02:009 Maio, 2017|Concello|Sin comentarios


Lemos: «Os condes de Lemos representan á aristocracia diplomática galega»\nMONFORTE / LA VOZ 04/09/2019 15:38 h\nO escritor e profesor universitario Manuel Gago é o comisario de «Galicia, un relato no mundo», a primeira das tres grandes exposicións históricas que se organizarán en Santiago con motivo do Xacobeo 2021. Entre o próximo 8 de novembro e o 12 de abril do 2020 poderán verse nesta mostra varias pinturas que se conservan no Colexio da Compañía de Monforte e no Museo del Prado, todas elas relacionadas coa antiga estirpe dos condes de Lemos.\n-Por que se escolleron estas pinturas para que formen parte da exposición?\n-O obxectivo é mostrar as relacións entre Galicia e o resto do mundo desde a prehistoria ata os nosos días. Como é un período amplísimo, seleccionáronse algunhas pezas que consideramos como especialmente representativas de cada período histórico. Neste caso, a antiga familia dos condes de Lemos representa moi ben a participación da grande aristocracia galega nos proxectos imperiais da monarquía hispánica entre os séculos XVI e XVII, porque tiveron un papel moi destacado como diplomáticos e como gobernantes dos dominios españois. Eran ademais grandes coleccionistas de arte, e iso permítenos establecer un paralelismo cos membros doutras aristocracias europeas da mesma época histórica que se distinguiron tamén como diplomáticos e coleccionistas de arte.\n-Que relación hai entre as obras e estes personaxes?\n-As obras conservadas en Monforte proceden da colección privada do cardeal Rodrigo de Castro, que pertencía á familia dos condes de Lemos e desempeñou diversas tarefas diplomáticas. Unha delas, A Adoración dos Reis, de Hugo van der Goes, é unha copia, pero o orixinal estivo en poder do cardeal. Outras son de Andrea del Sarto e Giovanni Bernardino Azzolino. Os cadros do Museo del Prado son de Pieter Brueghel o Novo e Luca Cambiaso, tamén coñecido por Luqueto. Con estas dúas obras queremos representar a colección artística do sétimo conde de Lemos, Pedro Fernández de Castro, que foi vicerrei de Nápoles. Non sabemos con certeza se estes cadros pertenceron ao conde, pero si sabemos que na súa colección había obras destes dous artistas e de temáticas similares. En ambos os casos temos obras de artistas flamengos e italianos, é dicir, de dous territorios que nesa época formaban parte do Imperio español e onde a familia dos condes de Lemos exerceu a súa influencia. Tamén é interesante o contraste entre as obras vinculadas ao cardeal, que son de temática relixiosa, e as do conde, que son de carácter profano.\n-As pinturas de Monforte serán substituídas por réplicas mentres dure a exposición?\n-No caso da Adoración dos Reis si que se instalará unha réplica, porque ocupa un lugar moi destacado na igrexa do Colexio da Compañía. Coas outras dúas pinturas non se fará o mesmo, porque son de menor tamaño e están na pinacoteca, onde a súa ausencia non se notará tanto.\n-Que outros personaxes galegos desa época estarán representados na mostra?\n-Tamén se exhibirán pezas relacionadas con Diego Sarmiento de Acuña, conde de Gondomar, que foi embaixador da coroa española en Inglaterra e un gran coleccionista de libros. Esta figura complementará en certo modo ás dos condes de Lemos. Gondomar está vinculado co mundo inglés e os Lemos co mundo italiano, dous ámbitos cos que o Imperio español tivo unhas relacións moi importantes durante ese período histórico.\nMonforte de Lemos Xacobeo Museo del Prado Inglaterra


DO PLAN DE DEUS\nO pan, os cartos valen moito;\npero non o son todo.\nA economía, boa ou mala,\nten moito que ver coa boa marcha\ndunha persoa, dunha familia,\ndun pobo, dunha terra;\npero a economía non o é todo.\nMáis aló da economía está Deus\ne a súa palabra.\nMáis aló da miña economía\nestá a economía de todos.\nMáis aló da economía do corpo\nestá a economía da alma,\npedindo un tempo,\nsolicitando tamén un orde e un progreso.\nNon tentes a Deus;\nnon opoñas no canto do teu esforzo.\nNon agardes milagres\nonde ten que haber coidado, cálculo,\nprevención, traballo serio e ordenado.\nNon cubras con rezos a túa preguiza\ne o teu desorde.\nNon xogues a poderoso.\nNon vendas o teu corazón,\na túa vida, e a túa verdade\npor unha presa de poder.\nNon te dobregues\nante nada e ante ninguén.\nSó tes un dono, só un,\nao que amosar serenamente,\nagarimosamente, o teu recoñecemento.


A D.O. Valdeorras avanza na “pegada dactilar” dos seus viños - Campo Galego\nInicio / Noticias de empresa / A D.O. Valdeorras avanza na “pegada dactilar” dos seus viños\nO Consello Regulador da D.O. Valdeorras colaborará coa Estación Enolóxica de Haro, na Rioxa, na obtención da “pegada dactilar” de diferentes variedades que esta entidade está a impulsar coa finalidade de configurar un completo mapa de viños en España.\nA iniciativa ten como finalidade identificar máis de medio cento de parámetros de cada mostra do viño para favorecer a identificación das características que mellor definen a cada variedade de uva, garantir a súa orixe e realizar un seguimento da evolución das colleitas.\nO presidente do Consello Regulador informou este xoves aos membros do Pleno do organismo da vontade de colaborar nesta acción impulsada desde A Rioxa.\nXunto a isto, o Pleno do Consello Regulador aprobou tamén a creación dunha bolsa de emprego na entidade. Deste xeito, elaborarase unha listaxe de currículums de persoas interesadas en traballar no organismo cando as circunstancias o requiran (para cubrir, principalmente, situacións de baixa, vacacións ou permisos laborais dos empregados actuais).\nParalelamente, a xuntanza de hoxe serviu para dar luz verde á elección dunha empresa que se responsabilice de fabricar os hologramas nas contraetiquetas dos viños da D.O. Estas tiras teñen funcionan como elemento de seguridade e garanten o control e a procedencia dos viños da comarca. Deste xeito, segundo asegurou o presidente do Consello Regulador no Pleno, “protexemos a imaxe dos viños da comarca e contribuímos a evitar fraudes”.\nFinalmente, na reunión desta mañá decidiuse tamén contratar unha empresa informática para instaurar un sistema que permita a mellora das comunicacións entre o Consello Regulador e as bodegas.


Aquae STEM organizará webinars con referentes femininos en ciencia - La Opinión de A Coruña\n22·10·20 | 18:18\nAquae STEM achegaralles mensualmente ás alumnas as experiencias de enxeñeiras, matemáticas, biotecnólogas ou informáticas españolas para espertar o seu interese. //Cedida\nO programa Aquae STEM de Viaqua e Fundación Aquae pon en marcha a súa segunda edición cunha novidade destacable: mensualmente organizaranse Aquae STEM de Viaqua e Fundación Aquaewebinars O obxectivo deste programa educativo é fomentar o interese das alumnas de 2º a 6º de Primaria polas carreiras científicas.\nIrene Lapuente, física de formación e especialista en comunicación e divulgación científica, será a condutora destes webinarsIrene é fundadora e directora da Mandarina de Newton, empresa que “marida” ciencia e tecnoloxía con disciplinas como a arte ou o deseño.\nO primeiro webinarMonserrat tamén é a directora da Escola de Enxeñeiros de Camiños de Granada, a primeira muller tamén en ostentar ese cargo en España; e este ano recibiu a Medalla de Andalucía ao Mérito Ambiental, un recoñecemento que non recaeu con anterioridade en ningún outro profesional da enxeñería.\n“A discriminación por xénero empeza desde que nacemos. Os prexuízos sociais que arrastramos lévannos a esperar que as nenas sexan tranquilas, non falen alto, non se ensucien, non corran... Pero as ansias de aprender non son tranquilas, a autoconfianza fai que queiras falar alto, as cousas máis interesantes ensucian e se queres facer cousas importantes corres a alcanzalas. Eses prexuízos mantéñense ata a idade adulta e as mulleres que queren dirixir equipos teñen que pelexar moito máis que os seus compañeiros homes. Evidentemente, iso non axuda, pero tampouco axuda a publicidade, moitas tradicións e os dobres discursos. Creo que a transformación virá de micro e macro cambios. Así que empezar pola educación paréceme moi boa idea para a partir de aí, ir expandindo o cambio”, subliña a condutora dos webinars de Aquae STEM.\nMáis información: https://www.fundacionaquae.org/vuelve-aquae-stem/


Caldeirada de lombo de porco adubado : Me gusta ir al super\nCortar en bastóns a cebola, o cabaciño e o pemento verde. Trocear en rebandas pequenas a cenoria e os dentes de allo. Refogar nunha cazola non moi alta as verduras cun pouco de aceite de oliva. Cando as verduras estean comezando a abrandarse engadir os champiñóns limpos e o lombo de porco troceado. Refogar o conxunto e cubrir ata a metade de auga, tapar a cazola e deixar que se cociñe a lume suave por espazo de 20 minutos. Poñer a punto de sal. Servir todo o conxunto en cuencos xa que adoita quedar lixeiramente caldoso.\nBerenxenas gratinadas en salsa caseira